تفسیر نورالعرفان

**تفسیر ''نور العرفان***، جس کا مکمل نام ***حاشیۃ القرآن نور العرفان علیٰ کنزالایمان**'' ہے،  مفتی احمد یار خان نعیمی کی  مختصر قرآنی تفسیر ہے۔   

## خصوصیات
یہ تفسیر قرآن کے معنی اور مقصد کو سمجھنے کا ایک قیمتی خزانہ ہے۔ یہ مختصر ہونے کے باوجود بہت جامع ہے، جس میں آیاتِ قرآنی کے مطابق لفظی تشریح، گرامر کے نکات، شانِ نزول، فقہی مسائل، صوفیانہ مفہوم، آج کے دور کے مسائل کا حل اور اہم سبق آسان اور مؤثر انداز میں بیان کیے گئے ہیں۔

حضرتِ مفتی احمد یار خان نعیمی رحمۃُ اللہ علیہ اپنے وقت کے بہت بڑے عالِم دین اور محدّث تھے۔ آپ کی تحریرات و تصنیفات پڑھیں تو ایسا لگتاہے گویا ہر ہر سَطْر(یعنی لائن )سے عشقِ رسول کے چشمے پھوٹ رہے ہوں۔تفسیرِ قرآن ہو یا شرحِ حدیث ، مفتی صاحب شانِ مصطفےٰ صلی اللہ علیہ واٰلہٖ وسلم بیان کرنے کا کوئی موقع جانے نہیں دیتے۔یہ تفسیر نورُ الْعِرفان زبردست علمی و ملی نِکات پر مشتمل ہے، جس میں مفسر عقلی دلائل سے متأثر ہونے والوں کو عقلی اور عام مسلمانوں کو نقلی(یعنی قرآن و حدیث سے)مثال دیتے ہیں کہ اگر تنقید کی عینک نہ ہو تو بندہ اَش اَش کراُٹھے۔  بطور نمونہ، اس تفسیر سے چند اقتباسات ملاحظہ ہوں۔

سُوْرَۃُ [1] الْفَاتِحَۃْ:حضرتِ سُلیمان (علیہ السّلام) نے (ملکۂ) بلقیس کو خط لکھا تو اوّل"بِسْمِ اللہ" لکھی، اس کی برکت سے انھیں ملکۂ یَمن اور مُلکِ یَمن عطا ہوئے (تفسیر نورالعرفان، ص2)۔

ذبح پر صرف"بِسْمِ اللہ، اللہ اَکْبَرْ" کہے کیونکہ قَہْر کے کام پر رب کی رحمت کا ذکر نہ کرے، اِسی لیے حضور(صلی اللہ علیہ واٰلہٖ وسلم) کا نام ذبح پر نہیں لیا جاتا (تفسیر نورالعرفان، ص2)۔

رب کی تمام نعمتوں سے اعلیٰ نعمت "سیدھے راستے کی ہدایت" ہے کہ ہر رکعت میں اِس کی دعا کرائی گئی (تفسیر نورالعرفان، ص2)۔

سیدھے راستہ کی پہچان یہ ہے کہ اس پر اَولیاء اللہ (رحمۃُ اللہ علیہم) اور صالحین (یعنی نیک بندے) ہوں کیونکہ وہی رب کے انعام والے بندے ہیں (تفسیر نورالعرفان، ص2)۔سُوْرَۃُ [2] الْبَقَرَۃْ:قرآن کے بعد نہ کوئی نبی ہے، نہ کوئی آسمانی کتاب، کیونکہ یہ(یعنی قرآنِ کریم) صرف تصدیق فرمانے والا ہے کسی کی بِشارت (یعنی خوش خبری) نہیں دیتا۔ تصدیق گذشتہ (یعنی پچھلی کتاب یا بات) کی ہوتی ہے اور بشارت آئندہ کی (تفسیر نورالعرفان، ص9)۔

بہترین واعِظ(یعنی مُبلّغ) وہ ہے جس کا عمل قول سے زیادہ وعظ و تبلیغ کرے۔ اسے دیکھ کر لوگ مُتَّقی بن جائیں (تفسیر نورالعرفان، ص9)۔

بنی اسرائیل پر ساری توریت ایک دم آگئی، تمام احکام کی پابندی اُن پر اچانک پڑ گئی اور انھیں اُس کے قبول کرنے سے انکار ہواتو اُن پر طُور(پہاڑ) کھڑا کر دیا کہ قبول کرو وَرنہ گِرتا ہے۔ قرآن کا آہستہ آہستہ آنا رب کی رحمت ہے کہ آسانی سے احکام پر عمل ہو گیا (تفسیر نورالعرفان، ص12)۔

مَعرفتِ الٰہی اور خوفِ خدا پتھروں کو بھی ہے اور حضور (صلی اللہ علیہ واٰلہٖ وسلم) کی معرفت و محبت لکڑیوں، پتھروں کو ہے۔ حضور صلی اللہ علیہ واٰلہٖ وسلم فرماتے ہیں: اُحُد پہاڑ ہم سے محبت کرتا ہے ہم اِس سے محبت کرتے ہیں (بخاری، 3/ 150، حدیث 4422)۔ اِس حدیث سے معلوم ہوا کہ حضور (صلی اللہ علیہ واٰلہٖ وسلم) پتھروں کے دل کی بات بھی جانتے ہیں تو انھیں انسانوں کے دلوں کی باتیں کیوں نہ معلوم ہوں گی اور جس دل میں حضور(صلی اللہ علیہ واٰلہٖ وسلم) کی محبّت نہ ہو وہ پتھرسے بدتر ہے (تفسیر نورالعرفان، ص14)۔

حضور صلی اللہ علیہ واٰلہٖ وسلم کی صِفَت بیان کرنے میں بخل سے کام لینا یا لوگوں کو اِس سے روکنا یہود کا طریقہ ہے (تفسیر نورالعرفان، ص14)۔

قیامت میں مدد کسی کے لیے نہ ہونا کفار کے لیے ہے، اللہ پاک مومنوں کے لیے بہت سے مددگار مُقرَّر فرمادے گا (تفسیر نورالعرفان، ص16)۔سُوْرَۃُ [3] اٰلِ عِمْرٰنْ:ہمیشہ نبی کے جھٹلانے پر ہی عذاب آتا ہے۔ فرعون نے چار سو برس خدائی کا دعویٰ کیا اور بے گناہ بچے ذبح کرائے ہلاک نہ ہوا۔ جب موسیٰ علیہ السّلام کو جُھٹلایا مارا گیا (تفسیر نورالعرفان، ص61)۔

صبح کے وقت دُعا اور اِسْتِغْفار زیادہ اچھے ہیں کیونکہ اس وقت ساری مَخْلُوق ذکر ِالٰہی کرتی ہے، سِوا کُتے کے۔اگر ایک کا بھی ذکر قبول ہوا تو اِن شاءَ اللہ سب کا قبول ہوگا۔ آخِری نِصْف شب سے آفتاب نکلنے تک کو سَحَر کہتے ہیں (تفسیر نورالعرفان، ص62)۔

حسد بُری بلا ہے، سب کو شیطان نے گمراہ کیا اور شیطان کو حسد نے (تفسیر نورالعرفان، ص63)۔

جیسے رب اپنی رَبُوبِیَّت میں بندوں کے ماننے سے بے نیاز ہے، ایسے ہی نبیِ کریم صلی اللہ علیہ واٰلہٖ وسلم اپنی نبوت میں دنیا والوں سے غنی ہیں، کسی کے انکار سے سورج کا نور گھٹ نہیں جاتااگر تمام عالَم حضور (صلی اللہ علیہ واٰلہٖ وسلم) کا انکاری ہوجائے تو اُن کے مرتبے میں کمی نہیں آتی (تفسیر نورالعرفان، ص63)۔

عیسیٰ علیہ السّلام کو کَلِمۃُ اللہ اس لیے کہا جاتا ہے کہ آپ کے جسم شریف کی پیدائش کلمۂ کُن سے ہوئی، باپ یا ماں کے نُطْفَہ سے نہ ہوئی (تفسیر نورالعرفان، ص67)۔

عیسیٰ علیہ السّلام کے زمانے میں علمِ طِب کا بہت زور تھا۔ جالینوس حکیم آپ ہی کے زمانہ میں تھا اور اَطِبّا کے نزدیک تین چیزیں ناممکن ہیں: (1) مُردہ زندہ کرنا، (2) مادر زاد اندھے اچھے کرنا (یعنی پیدائشی نابینا کی آنکھیں روشن کرنا)۔ (3) تمام بدن کے کوڑھی کو تندرست کرنا۔ آپ نے یہ تین کام کرکے دکھا دیے۔ معلوم ہوا کہ نبی کو وہ معجزے دیے جاتے ہیں جن کا اس زمانہ میں چرچا ہو (تفسیر نورالعرفان، ص68)۔سُوْرَۃُ [4] النِّسَآء:انسان کا وہ (نابالغ) بچّہ یتیم ہے جس کا باپ فوت ہو گیا ہو۔ جانور کا وہ بچہ یتیم ہے جس کی ماں مرجائے۔موتی وہ یتیم ہے جو سیپ میں اکیلا ہو، اسے”دُرِّیتیم”کہتے ہیں۔ بڑا قیمتی ہوتا ہے (تفسیر نورالعرفان، ص93)۔

مال کمانا کمال نہیں مال خرچ کرنا کمال ہے۔ کمانا سب جانتے ہیں، خرچ کرنا کوئی کوئی جانتا ہے (تفسیر نورالعرفان، ص94)۔

اپنے نام کے ساتھ صاحب یا القاب خود لکھنا منع ہے کہ یہ اپنی ستھرائی بیان کرنے میں داخل ہے۔ ایسے ہی اپنی تعریف اپنے منہ سے بیان کرنا درست نہیں۔ ہاں رب کی نعمت کے اظہار کے لیے جائز ہے (تفسیر نورالعرفان، ص104)۔

حضور(صلی اللہ علیہ واٰلہٖ وسلم) کی بارگاہ وہ شِفاخانہ ہے جس میں ہر بیماری کی دوا ہے۔ کسی کو محروم واپس نہیں کیا جاتا، کوئی آنے والا ہو۔ خیال رہے کہ ہمارے پاس حضور صلی اللہ علیہ واٰلہٖ وسلم کا آنا اَور ہے اور ہمارا حضور (صلی اللہ علیہ واٰلہٖ وسلم) کی بارگاہ میں حاضر ہونا کچھ اور۔ سورج کا ہمارے پاس آنا یہ ہے کہ وہ ہم پر چمک جائے ہمارا سورج کے پاس آنا یہ ہے کہ ہم آڑ ہٹا کر اس کی دھوپ میں آجائیں (تفسیر نورالعرفان، ص107)۔سُوْرَۃُ [5] الْمَآئِدَۃْ:قربانی بڑی پُرانی عبادت ہے کہ آدم علیہ السّلام کے بیٹوں نے دی (تفسیر نورالعرفان، ص135)۔

پچھلی اُمّتوں میں قربانی کا گوشت کھانا جائز نہ تھا، ان کی مقبول قربانی کو قُدْرَتی آگ جلا جاتی تھی اور مَردُود (یعنی نامقبول) قربانی ویسے ہی پڑی رہتی تھی۔ قربانی کاگوشت کھانا ہماری اُمّت کی خُصُوصِیَّت ہے (تفسیر نورالعرفان، ص135)۔

انسان نے سب سے پہلا جُرم قتل کا کیا (تفسیر نورالعرفان، ص135)۔

حَسَد بڑی بُری چیز ہے، حسد ہی نے شیطان کو برباد کیا (تفسیر نورالعرفان، ص135)۔

## مقبولیت

یہ تفسیر  اپنی سادگی و عوام فہم اور سلاست و مختصر الفاظ مگر جامع مضمون ہونے کی بنا پر قبولیت عامہ کی بلندیوں پر جا پہنچی۔ سنہ 1957ء میں اسے  لکھنے پر مُلک کے نامور علماے کرام اور تحریک پاکستان کے حامی جید علما کی تنظیم نے مفتی احمد یار خان نعیمی رحمۃ اللہ علیہ کو حکیم الامت کا لقب عطا فرمایا ۔ چنانچہ مفتی احمد یار خان کے ایک سوانح نگار شیخ بلال احمد صدیقی لکھتے ہیں:حکیم الامت [کے لقب] کو 1957ء میں حاشیہ قرآن مجید لکھنے پر پیرسید معصوم شاہ صاحب نوشاہی قادری ،مالکِ نوری کتب خانہ، لاہور، کی تحریک پر پاکستان کے جید علماءکرام نے متفقا تجویز فرمایا اور ہندوستان کے علما اہلسنت نے اس لقب کو تسلیم کیا اور پہلی بار [یہ لقب] آپ کے حاشیہ القرآن مسمیٰ نور العرفان [کے] سرورق پر طبع ہوا۔ ان علما کرام کے اسماء گرامی جنھوں نے حکیم الامت کے لقب سے نوازا [مندرجہ ذیل ہیں]:

* پیر سید معصوم شاہ نوشاہی
* سید ابو الکمال برق نوشاہی
* شیخ الحدیث عبد الغفور ہزاروی
* شیخ الحدیث حضرت مولا نا سردار احمد
* حضرت غزالی زماں مولانا سید احمد سعید کاظمی شاہ
* حضرت پیر سید محمد حسین شاہ ابن سید امیر ملت پیر جماعت علی شاہ محدث علی پوری ( حیدرآباد، دکن، پاکستان)
* حضرت بابو جی، گولڑہ شریف
* حضرت قاری احمد حسین رہتکی خطیبِ اعظم عیدگاه، گجرات
* صاحبزادگانِ حضرت صدر الافاضل سید نعیم الدین صاحب مراد آبادی
 اللہ پاک نے دُنیا بھر میں مفتی صاحب کو اور آپ کی کتب و تفاسیر کو مَقْبُولِیَت عطافرمائی ہے اور مقبولیت کیوں نہ ہو کہ تفسیر لکھنے کا حکم تو آپ کو بارگاہ ِرسالت سے ہوا۔ مفتی صاحب کی مشہور دو تفاسیر ہیں: (1) تفسیرِ نور العرفان اور (2) تفسیرِ نعیمی(یہ تفسیر مفتی صاحب کی مکمل نہیں ہے، 11 پاروں کی تفسیر لکھنے کے بعدآپ رحمۃُ اللہ علیہ کاانتقال ہو گیا)۔ چنانچہ مُفسّرِ قرآن حضرتِ مفتی احمد یار خان نعیمی رحمۃُ اللہ علیہ سات مرتبہ حَرَمَیْن شَرِیْفَیْن کی زیارت سے مُشرَّف ہوئے۔ ایک مرتبہ حج کے بعد لمبے عرصے تک مدینۂ منوّرہ کی پُر کیف اور نور بار فضاؤں میں اپنی زندگی کے حسین ایام گزارے ،دل میں یہ خواہش مچلنے لگی کہ کاش، کوئی ایسی صورت نکل آئے کہ ہمیشہ کے لیے اسی پاک سرزمین پر رہنا نصیب ہو جائے ۔ مسجدِ نبوی شریف کے قریب رہنے والے ایک صاحِب کو خواب میں حضور صلی اللہ علیہ واٰلہٖ و سلم کی زیارت نصیب ہوئی اور یہ حکم ملا: "احمد یار خان سے کہو کہ وہ گجرات جائیں اور تفسیر کا کام کریں ۔" آپ رحمۃُ اللہ علیہ تک جب یہ پیغام پہنچا یا گیا تو آپ رحمۃُ اللہ علیہ بے حد خُوش ہوئے اور فرمانے لگے: بارگاہ ِرسالت صلی اللہ علیہ واٰلہٖ وسلم سے یہ حکم ملا ہے کہ گجرات جاؤ! تو اَب گجرات ہی میرے لیے مدینہ ہے۔

## بیرونی روابط

* پی ڈی ایف بمقام  مفتی اختر رضا خان ڈاٹ کام
* پی ڈی ایف بمقام  آرکایو ڈاٹ کام
* پی ڈی ایف بمقام  اسلامی محفل ڈاٹ کام
* انگریزی ترجمہ بمقام  آرکایو ڈاٹ کام

## حوالہ جات

زمرہ:اردو تفاسیر قرآن
زمرہ:سنی تفاسیر
زمرہ:تفسیری کام
زمرہ:تفسیر
زمرہ:اسلامی کتب
زمرہ:قرآن